༣༽གཞིས་ལུས་བོད་མི་དམངས་ལ་ཞབས་འདེགས་ཞུ་ཆེད་ཨ་རིའི་མཁོ་རྒུ་འཛོམས་པའི་འཚོ་བ་དང་བཟའ་ཟླ་བཞག་སྟེ་ལོག་མཁན་གྱི་བོད་པ་དང་པོ་ཡང་བཀྲ་ཤིས་ཚེ་རིང་ལགས་རེད།དེ་ཡང་བཀྲ་ཤིས་ཚེ་རིང་ལགས་རང་ངོས་ནས་སློབ་ཡོན་ཐབས་འཚོལ་གྱིས་༡༩༦༠ལོར་ཨ་རིར་སློབ་གཉེར་དུ་ཕེབས་ཤིང་།ཨ་རིར་སླེབས་རྗེས་དེང་རབས་ཤེས་ཡོན་གྱི་རྨང་གཞི་ཧ་ལམ་མེད་པའི་བཀྲ་ཤིས་ཚེ་རིང་ལགས་ཀྱིས།ཤེས་ཡོན་གྱི་རྨང་གཞི་ཧ་ཅང་ལེགས་པའི་ཨ་རིའི་སློབ་ཕྲུག་དང་མཉམ་དུ་ཝི་ལི་ཡམ་མཐོ་སློབ་དང་ཝ་ཤིང་ཊོན་གཙུག་ལག་སློབ་ཁང་དུ་དབྱིན་ཡིག་དང་ནོར་སྲིད།ལོ་རྒྱུས།ཨེ་ཤེ་ཡ་དང་བོད་ཀྱི་ལོ་རྒྱུས།ལྟ་གྲུབ།སྲིད་དོན་ཚན་རིག་བཅས་ལ་སློབ་སྦྱོང་བྱེད་སྐབས།དཀའ་ངལ་ཧ་ཅང་ཆེན་པོ་འཕྲད་ཀྱང་ཞོགས་སྔ་ལངས་དང་དགོང་ཕྱི་ཉལ་གྱིས་སློབ་སྦྱོང་ལ་བརྩོན་འགྲུས་ཧ་ལས་དགོས་པ་གནང་བས་རིམ་གྱིས་ཆབ་སྲིད་དང་དཔལ་འབྱོར།སྤྱི་ཚོགས།ཆོས་ལུགས་སོགས་ཀྱི་ཐད་རང་གི་ལྟ་བ་ཡོད་པར་གྱུར།ཁོང་གིས་རང་གི་ལྟ་ཚུལ་དེ་ཚོ་ལྟ་ཚུལ་ཙམ་དུ་མ་བཞག་པར།རང་ངོས་ནས་དོན་དངོས་ལག་ལེན་གྱི་ནང་དུ་ག་རེ་བྱེད་དགོས་མིན་དེ་ཐག་གཅོད་དགོས་དྲན།ཁོང་གིས་བོད་ལ་མདུན་ལམ་དགོས་ན་ངེས་པར་བསྒྱུར་བཅོས་བྱེད་དགོས་པ་དང་།དེ་ཡང་བཙན་བྱོལ་བོད་མིའི་ཁྲོད་དུ་བསྒྱུར་བཅོས་བྱས་པ་ཙམ་གྱིས་མི་འགྲིག་པར་བོད་ནང་ལ་བསྒྱུར་བཅོས་བྱེད་དགོས།བཙན་བྱོལ་བོད་གཞུང་དང་འབྲེལ་བ་བྱས་ཏེ་བོད་ནང་སྒྱུར་བཅོས་བྱེད་ཐབས་མེད་པས།ཐབས་ཤེས་གཅིག་རང་ཡོད་པ་ནི་རྒྱ་ནག་གིས་བཙན་བཟུང་བྱས་པའི་བོད་དུ་ལོག་སྟེ་བོད་ལ་སྒྱུར་བཅོས་བྱ་དགོས་དྲན།ཁོང་གིས་སྐབས་དེར་སེམས་ཐག་ཉེ་བའི་༸སྐུའི་གཅེན་པོ་རྒྱལ་ལོ་དོན་གྲུབ་ལགས་སུ་འཕྲིན་ཡིག་ཅིག་ཕུལ་ཡོད་པའི་ནང་ཡུན་རིང་བསམ་གཞིག་མང་པོ་བྱས་རྗེས་ངས་རྒྱ་མི་བོད་དུ་ཡོང་བ་དང་དམར་ཤོག་གི་ལམ་ལུགས་དང་ལེན་བྱེད་རྒྱུ་དང༌།དེ་ལྟར་བྱས་ན།ང་རང་ལ་ཐོབ་པའི་ཤེས་ཡོན་རྣམས་བེད་སྤྱོད་བྱེད་བཅུག་སྟེ་བོད་དེ་དེང་རབས་ཀྱི་ཁྱད་ཆོས་མང་ཙམ་ལྡན་པའི་རྒྱལ་ཁབ་ཅིག་ཏུ་བསྒྱུར་རྒྱུར་རོགས་རམ་བྱེད་ཐུབ་ངེས་ཡིན།བཙན་བྱོལ་ནང་གི་རྒྱལ་ཞེན་རིང་ལུགས་ཙམ་གྱིས་ང་རང་བློ་ཁ་ཚིམ་ཐབས་མི་འདུགངས་རང་གི་ལུང་པར་རོགས་ཕན་བྱེད་ཐུབ་པའི་ཐབས་ལམ་ཉག་ཅིག་ནི་བོད་ལ་ངོ་བསྐྱོད་བྱེད་རྒྱུ་དེ་རང་ཡིན་པར་ཚོར་བར་བརྟེན།རང་ཉིད་མཐོ་སྒང་དུ་བསྐྱོད་ནས་རང་གི་མི་དམངས་དང་བསྐྱར་འཛོམས་བྱེད་དགོས་ཡོད།ངས་བློ་ཐག་བཅད་ཟིནཞེས་བྲིས་ཡོད་པ་རེད།བྲིས་པ་ལྟར་ཁོང་གི་གྲོགས་པོ་དང་བཟའ་ཟླ།ངོ་ཤེས་བཅས་ཀྱིས་ཇི་ལྟར་བཀག་ཀྱང་མ་ཁོགས་པར་༡༩༦༤ལོར་ཨ་རི་ནས་རྒྱ་ནག་ཏུ་བསྐྱོད་པ་རེད།འོན་ཀྱང་རྒྱ་ནག་གིས་ཁོང་བོད་ལ་བཏང་མེད།